मोहम्मद रज़ा पहलवी ( ), अक्टूबर 26, 1919 - जुलाई 27 1980, जिन्हें मोहम्मद रज़ा शाह (محمدرضا شاه) के नाम से भी जाना जाता है, 16 सितंबर 1941 से 11 फरवरी 1979 तक ईरान पर राज करने वाले शासक थे। उन्हें ईरानी क्रांति के दौरान हुए तख़्तापलट की वजह से ईरान छोड़ना पड़ा। इस प्रकार वे ईरान के अंतिम शाह थे, और उनके बाद ईरान में इस्लामी गणतंत्र की स्थापना हुई। मोहम्मद रजा शाह ने 26 अक्टूबर 1967 को "शहंशाह" ("राजाओं के राजा") का खिताब लिया। वह पहलवी हाउस के दूसरे और आखिरी सम्राट थे। मोहम्मद रज़ा शाह पहलवी ने "आर्यमेहर" (" आर्यों का प्रकाश") और "बुज़ुर्ग अर्तिशतरान" ("कमांडर-इन-चीफ") सहित कई अन्य खिताब रखे। उनका सपना था कि ईरान एक "महान सभ्यता" ( तमदन-ए-बुज़ुर्ग ) के रूप में उभरे। इसके लिए ईरान में तेजी से औद्योगिक और सैन्य आधुनिकीकरण के साथ-साथ आर्थिक और सामाजिक सुधार हुए।